Obec Zamarovce v súlade s § 6 ods. 1 zákona č. 369/1990 Zb. o obecnom zriadení v znení neskorších predpisov a podľa § 6 ods. 24 zákona 596/2003 Z. z. o štátnej správe v školstve a školskej samospráve v znení neskorších predpisov, § 28 ods. 5, § 140 ods. 9 a ods. 10 zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov:

**v y d á v a**

**Všeobecné záväzné nariadenie č. 2/2021, ktorým sa určuje výška príspevku za pobyt dieťaťa v materskej škole a výška príspevku na čiastočnú úhradu nákladov a podmienky úhrady v školskej jedálni.**

Návrh všeobecne záväzného nariadenia bol na pripomienkovanie v zmysle § 6 ods. 3 a 4 zákona č. 369/1990 Zb. o obecnom zriadení v znení neskorších predpisov

|  |  |
| --- | --- |
| Vyvesený na úradnej tabuli dňa: | **10.9.2021** |
| Zverejnený na webovom sídle obce a na elektronickej úradnej tabuli obce dňa : | **10.9.2021** |
| Dátum začiatku lehoty na pripomienkové konanie: | **10.9.2021** |
| Dátum ukončenia lehoty pripomienkového konania: | **24.9.2021** |
| Pripomienky zasielať  - písomne na adresu: Obec Zamarovce, ul. Zamarovská 1/97, 911 05 Zamarovce  - elektronicky na adresu: starosta@obeczamarovce.sk  - faxom na číslo: | |
| Vyhodnotenie pripomienok k návrhu VZN uskutočnené dňa: | **27.9.2021** |

***Schválené*** *všeobecne záväzné nariadenie*

|  |  |
| --- | --- |
| Na rokovaní OZ dňa: **11.10.2021** schválené uznesením č. | **40/2021** |
| Vyhlásené vyvesením na úradnej tabuli obce dňa: | **12.10.2021** |
| VZN nadobúda účinnosť dňom: | **28.10.2021** |

**PRVÁ ČASŤ**

**Všeobecné ustanovenia**

**Článok 1**

**Účel**

1. Toto všeobecné záväzné nariadenie (ďalej len VZN) bližšie upravuje práva a povinnosti rodičov alebo inej fyzickej osoby než rodiča, ktorý má dieťa zverené do osobnej starostlivosti alebo do pestúnskej starostlivosti na základe rozhodnutia súdu (ďalej len zákonný zástupca) navštevujúce  školské zariadenie v zriaďovateľskej pôsobnosti obce Zamarovce v súlade so zákonom č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov.
2. Obec Zamarovce je zriaďovateľom škôl:  **Materská škola Zamarovce, ul. Zamarovská č. 63, 911 05 Zamarovce.**

**Článok 2**

**Predmet**

1. Predmetom tohto VZN je:

* určenie výšky mesačného príspevku za pobyt dieťaťa v materskej škole.
* určenie výšky príspevku na čiastočnú úhradu nákladov a podmienky úhrady stravovania v školskej jedálni.

**DRUHÁ ČASŤ**

**Školy**

**Článok 3**

**Výška príspevku za pobyt dieťaťa v materskej škole**

1. Za pobyt dieťaťa v materskej škole zriadenej obcou Zamarovce prispieva zákonný zástupca na čiastočnú úhradu výdavkov mesačne na jedno dieťa sumou: **20,00 €.**
2. Príspevok podľa Článku 3, bod 1. tohto VZN sa uhrádza mesačne, najneskôr do 10. dňa príslušného kalendárneho mesiaca vopred, bezhotovostne bankovým prevodom na účet č. **SK59 5600 0000 0006 7207 4002**, s uvedením variabilného symbolu vo formáte MMRRRR, do správy sa uvedie meno dieťaťa, poplatok MŠ; príspevok za mesiac september sa uhrádza súčasne s príspevkom za mesiac október a príspevok za mesiac január sa uhrádza súčasne s príspevkom za mesiac február.
3. Príspevok podľa Článku 3, bod 1. tohto VZN sa neuhrádza za dieťa:

* ktoré navštevuje predškolskú povinnú dochádzku,
* ak zákonný zástupca dieťaťa predloží riaditeľstvu MŠ doklad o tom, že je poberateľom dávky v hmotnej núdzi a príspevkov k dávke hmotnej núdzi podľa zákona č. 599/2003 Z.z. o pomoci v hmotnej núdzi v znení neskorších predpisov,
* ktoré je v zariadení umiestnené na základe rozhodnutia súdu.

1. Príspevok podľa Článku 3, bod 1. tohto VZN sa na základe rozhodnutia zriaďovateľa neuhrádza za dieťa:

* ktoré má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby alebo rodinných dôvodov preukázateľným spôsobom,
* ktoré nedochádzalo do materskej školy v čase letných školských prázdnin alebo v čase prerušenia prevádzky materskej školy zapríčineného zriaďovateľom alebo inými závažnými dôvodmi na strane zriaďovateľa;

V uvedených prípadoch uhrádza zákonný zástupca pomernú časť mesačného príspevku určeného v Článku 3, bod 1. tohto VZN pripadajúcu na počet dní, ktoré dieťa riadne navštevovalo materskú školu v danom kalendárnom mesiaci.

**TRETIA ČASŤ**

**Školské zariadenia**

**a výšky príspevkov na čiastočnú úhradu ich nákladov a výšky režijných nákladov stravovania**

**Článok 4**

**Školské účelové zariadenia - zariadenia školského stravovania**

**Školská jedáleň**

1. Školská jedáleň poskytuje stravovanie deťom materskej školy, zamestnancom MŠ, za čiastočnú úhradu nákladov stravovania, ktoré v prípade dieťaťa uhrádza jeho zákonný zástupca vo výške nákladov na nákup potravín podľa vekových kategórií stravníkov v nadväznosti na odporúčané výživové dávky. Ďalej tiež tretím osobám, ktorými sa rozumejú seniori a ZŤP občania obce Zamarovce, po schválení zriaďovateľom na základe voľných kapacít.
2. Finančné pásma sú stanovené Ministerstvom školstva, vedy, výskumu a športu Slovenskej republiky, určujú náklady na nákup potravín na jedlo podľa vekových kategórii stravníkov a príspevok zákonného zástupcu dieťaťa vo výške nákladov na nákup potravín. Obec Zamarovce stanovuje 1. finančné pásmo s účinnosťou nadobudnutia platnosti tohto VZN do 31.12.2021 a stanovuje 2. finančné pásmo s účinnosťou od 1.1.2022.
3. Obec Zamarovce určuje výšku príspevku na stravovanie v školskej jedálni na stravníka a jedlo, v čase jeho pobytu v materskej škole s účinnosťou odo dňa účinnosti tohto VZN do 31.12.2021 nasledovne:

|  |  |  |  |  |  |  |  |
| --- | --- | --- | --- | --- | --- | --- | --- |
| Veková kategória | Desiata | Obed | Olovrant | Nákup potravín | Dotácia na stravu | Réžia | Úhrada zákonného zástupcu |
| MŠ stravníci od 3 do 6r | **0,34 EUR** | **0,80 EUR** | **0,23 EUR** | **1,37 EUR** | **-** | **-** | **1,37 EUR** |
| MŠ stravníci s nárokom na dotáciu | **0,34 EUR** | **0,80 EUR** | **0,23 EUR** | **1,37 EUR** | **1,30 EUR** | **-** | **0,07 EUR** |
| Zamestnanci MŠ dospelí | **-** | **1,26 EUR** | **-** | **1,26 EUR** | **-** | **1,54 EUR** | **-** |
| Tretie osoby cudzí stravníci | **-** | **1,26 EUR** | **-** | **1,26 EUR** | **-** | **1,54 EUR** | **-** |

Obec Zamarovce určuje výšku príspevku na stravovanie v školskej jedálni na stravníka a jedlo, v čase jeho pobytu v materskej škole s účinnosťou od 1.1.2022 nasledovne:

|  |  |  |  |  |  |  |  |
| --- | --- | --- | --- | --- | --- | --- | --- |
| Veková kategória | Desiata | Obed | Olovrant | Nákup potravín | Dotácia na stravu | Réžia | Úhrada zákonného zástupcu |
| MŠ stravníci od 3 do 6r | **0,36 EUR** | **0,85 EUR** | **0,24 EUR** | **1,45 EUR** | **-** | **-** | **1,45 EUR** |
| MŠ stravníci s nárokom na dotáciu | **0,36 EUR** | **0,85 EUR** | **0,24 EUR** | **1,45 EUR** | **1,30 EUR** | **-** | **0,15 EUR** |
| Zamestnanci MŠ dospelí | **-** | **1,33 EUR** | **-** | **1,33 EUR** | **-** | **1,62 EUR** | **-** |
| Tretie osoby cudzí stravníci | **-** | **1,33 EUR** | **-** | **1,33 EUR** | **-** | **1,62 EUR** | **-** |

Zákonný zástupca dieťaťa a cudzí stravníci uhrádzajú výšku finančného príspevku na stravovanie v školskej jedálni určenú týmto VZN podľa príslušných vekových kategórii stravníkov určenú v Článku 4, bod 3. tohto VZN mesačne vopred, najneskôr do 10. dňa príslušného kalendárneho mesiaca bezhotovostne na účet zriaďovateľa č. **SK55 0200 0000 3500 0753 2202**, s uvedením variabilného symbolu vo formáte MMRRRR, do správy sa uvedie meno dieťaťa, resp. stravníka, poplatok školská jedáleň; poštovou poukážkou alebo do pokladne obce.

1. Odhlásiť, resp. prihlásiť dieťa, zamestnanca alebo cudzieho stravníka na odber stravy je možné najneskôr do 08.00 hod. príslušného stravovacieho dňa, v ktorom sa má strava odobrať; za neodobranú, včas neodhlásenú stravu sa finančná ani vecná náhrada neposkytuje.
2. V prípade, ak rodič dieťaťa poberajúce dotáciu na podporu výchovy k stravovacím návykom, nesplnil podmienky uvedené v Článku 4, bod. 4 tohto VZN, rodič, resp. jeho zákonný zástupca je povinný uhradiť plnú stanovenú sumu úhrady za stravu.
3. Zamestnanci materskej školy uhrádzajú 45% z celkovej ceny nákladov na potraviny a nákladov na réžiu mesačne formou zrážky zo mzdy na základe výkazu stravovaných osôb. Zvyšných 55% celkových nákladov na potraviny a nákladov na réžiu predstavuje príspevok na stravovanie zamestnancov od zamestnávateľa, ktoré podľa výkazu stravovaných osôb obec odvádza na účet ŠJ.

**Článok 5**

**Vyúčtovanie**

1. Vyúčtovanie stravného u detí materskej školy sa vykoná vždy k 31.08. a k 31.12. daného kalendárneho roka a zostatok sa prevedie po informovaní zákonného zástupcu cez Edupage na bankový účet zákonného zástupcu uvedeného v zápisnom lístku na stravovanie.
2. Ak dieťa materskej školy na písomnú žiadosť zákonného zástupcu prestúpi na inú materskú školu, alebo zákonný zástupca dieťaťa podá písomnú žiadosť o ukončenie stravovania dieťaťa v školskej jedálni, vyúčtovanie stravného sa vykoná k poslednému dňu v mesiaci, kedy nastal prestup, resp. ukončenie stravovania.
3. Obdobne sa postupuje v prípade ukončenia stravovania v školskej jedálni pri zamestnancoch materskej školy a cudzích stravníkoch.

**ŠTVRTÁ ČASŤ**

**Záverečné ustanovenia**

**Článok 6**

1. Na tomto znení VZN sa uznieslo Obecné zastupiteľstvo v Zamarovciach **dňa 11.10.2021** uznesením č. **40/2021.**
2. VZN číslo 2/2021, ktorým sa určuje výška príspevku za pobyt dieťaťa v materskej škole a výška príspevku na čiastočnú úhradu nákladov a podmienky úhrady v školskej jedálni, ktoré nadobudlo účinnosť dňa 28.10.2021, ruší a úplne nahrádza VZN číslo 1/2021 účinné odo dňa 30.04.2021.
3. Zmeny a doplnky tohto VZN schvaľuje Obecné zastupiteľstvo v Zamarovciach.

V Zamarovciach dňa 12.10.2021

Mgr. Peter Minárik

starosta obce Zamarovce